Document ID: /roh_data/filtered/fineweb-2-filterrobots_roh.jsonl.gz/29123

Il Swiss Epic, il frar pitschen dal legendar Cape Epic en l’Africa dal Sid, ha giu premiera il 2014. Ils davos tschintg onns è questa cursa mintgamai stada en il Vallais, tranter Verbier e Zermatt. Per ils proxims tschintg onns è il Swiss Epic en il Grischun, quest onn en la regiun da Tavau, San Murezzan e Lai. En tschintg dis han ils participants d’absolver radund 350 kilometers cun total 12’000 meters d’autezza.
Participants da l'entir mund
Il spezial vid il Swiss Epic è ch’igl vegn sa participà en teams da dus. A la partenza èn uschia passa 600 atletas ed atlets, davent da profis fin mountainbikers da hobi. La gronda part dals participants èn Svizzers, numnadamain 180. Ina buna part è er Grischuns sco per exempel ils Sursilvans Andrin Beeli da Sagogn, Sascha Deplazes da Sedrun, Nina Brenn da Flem u ils Engiadinais Fadri Barandun da Samedan u il passlungist cun impediment Luca Tavasci che va a la partenza cun ses collega Kilian Badrutt. A la partenza è tranter auter er Corina Gantenbein da Claustra che parta en la cuppa mundiala. Al Swiss Epic va ella a la partenza cun Kathrin Stirnemann. Blers participants derivan dentant er da l’exteriur, ina gronda part da l’Africa dal Sid. A la partenza èn dentant sportists da tut il mund.
5 etappas a Tavau, San Murezzan e Lai
Il Swiss Epic 2019 è dals 20 fin ils 24 d’avust. L’emprima etappa maina da Tavau a San Murezzan. Suenter in segund di en l’Engiadin’Ota maina la terza etappa da San Murezzan a Lai. La quarta etappa maina sin ils trails al pe dal Rothorn e cun l’etappa finala turnan ils participants puspè enavos a Tavau.
RR actualitad 17:00